รัฐบาลไทย-ข่าวทำเนียบรัฐบาล-ปลัดกระทรวงดิจิทัลฯ เดินหน้าสานงานใหญ่ตามนโยบายรัฐบาล นำประเทศสู่ไทยแลนด์ 4.0 ชูเทคโนโลยีดิจิทัลหัวใจสำคัญ
วันพฤหัสบดีที่ 5 ตุลาคม 2560
ปลัดกระทรวงดิจิทัลฯ เดินหน้าสานงานใหญ่ตามนโยบายรัฐบาล นําประเทศสู่ไทยแลนด์ 4.0 ชูเทคโนโลยีดิจิทัลหัวใจสําคัญ
ปลัดกระทรวงดิจิทัลฯ
ปลัดกระทรวงดิจิทัลฯ เดินหน้านโยบายหลัก เร่งภารกิจสําคัญ ผลักดันทุกภาคส่วนใช้ประโยชน์ “เน็ตประชารัฐ” พัฒนาคุณภาพชีวิตตามเป้าหมายรัฐบาล หนุนแผนการจัดทําศูนย์ข้อมูลขนาดใหญ่ หรือ บิ๊กดาต้า เป็นฐานพัฒนาประเทศ พร้อมสานต่อกฎหมายดิจิทัลให้มีผลบังคับใช้เพื่อรองรับการเปลี่ยนผ่านสังคมสู่ยุคดิจิทัลอย่างเป็นรูปธรรม
นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม (ดีอี) เปิดเผยว่า นโยบายเร่งด่วนที่จะต้องดําเนินการหลังเข้ารับตําแหน่งปลัดกระทรวงดิจิทัลฯ อย่างเป็นทางการ คือ การเร่งรัดโครงการยกระดับโครงสร้างพื้นฐานโทรคมนาคมเพื่อขับเคลื่อนเศรษฐกิจของประเทศ หรือ “เน็ตประชารัฐ” ให้มีการติดตั้งเสร็จสมบูรณ์เป็นไปตามกรอบเวลาที่กําหนด และผลักดันให้ประชาชนทุกภาคส่วนได้ใช้ประโยชน์ตามเจตนารมณ์ของรัฐบาล ซึ่งต้องการให้ขับเคลื่อนประเทศสู่ยุคไทยแลนด์ 4.0 โดยใช้เทคโนโลยีดิจิทัลเป็นหัวใจสําคัญในการพัฒนาเศรษฐกิจและสังคม ลดความเหลื่อมล้ําของคนในประเทศ
“เจตนารมณ์ของการดําเนินการติดตั้งโครงข่ายอินเทอร์เน็ตความเร็วสูงให้ครอบคลุมทั่วประเทศ เพื่อต้องการสร้างประโยชน์และลดความเหลื่อมล้ําระหว่างคนในเมืองกับคนในชนบท ทําให้เกิดประโยชน์อย่างเป็นรูปธรรมใน 4 ด้านหลัก คือ e-Commerce ที่คนในชุมชนสามารถจําหน่ายสินค้าผ่านสื่อออนไลน์ สร้างรายได้เพิ่มให้กับคนในชุมชน ด้าน e-Health ระบบการแพทย์ทางไกล โดยใช้อินเทอร์เน็ตความเร็วสูงในการสื่อสารเพื่อบริการทางการแพทย์ระหว่างโรงพยาบาลที่มีแพทย์ผู้เชี่ยวชาญ กับศูนย์การแพทย์ห่างไกล หรือโรงพยาบาลส่งเสริมสุขภาพตําบล (รพ.สต.) ที่มีข้อจํากัดในการรักษาผู้ป่วย ด้าน e-Education ทําให้เยาวชนในพื้นที่ห่างไกลได้เข้าถึงการใช้อินเทอร์เน็ต สร้างความเท่าเทียมในการเรียนรู้ของเยาวชนทั่วประเทศ และด้าน e-Government ทําให้ชุมชนท้องถิ่นสามารถบูรณาการระหว่างหน่วยงาน โดยมีชุมชนและประชาชนเป็นศูนย์กลาง ทั้งหมดนี้คือสิ่งที่ต้องทําให้เกิดขึ้นจริง” ปลัดกระทรวงดิจิทัลฯ กล่าว
นอกจากเรื่อง “เน็ตประชารัฐ” แล้ว ยังมีเรื่องของการจัดทําฐานข้อมูลเพื่อการตัดสินใจ หรือ บิ๊กดาต้า (Big Data) ที่มีความสําคัญเป็นอย่างมาก หากการจัดทําศูนย์ข้อมูลดังกล่าวสําเร็จจะสามารถใช้เป็นเครื่องมือในการพัฒนาประเทศได้อย่างมหาศาล ซึ่งที่ผ่านมารัฐบาลโดยนายกรัฐมนตรี ได้เร่งรัดการจัดทําฐานข้อมูลขนาดใหญ่ของประเทศ โดยมอบนโยบายให้กระทรวงดิจิทัลฯ และสํานักงานรัฐบาลอิเล็กทรอนิกส์ (องค์การมหาชน) เป็นเจ้าภาพหลักในการประสานงานกับกระทรวงต่างๆ ที่มีการจัดเก็บข้อมูลของประชาชน โดยมีกระทรวงมหาดไทยเป็นหน่วยงานกลาง ซึ่งเบื้องต้นให้มีการประสานข้อมูลกันเพื่อความสะดวกในการให้บริการแก่ประชาชน และนําข้อมูลมาใช้ในการวิเคราะห์เพื่อกําหนดนโยบายที่มีความจําเป็นสําหรับการพัฒนาประเทศ
โดยได้มอบแนวทางผลักดันหน่วยงานในสังกัดกระทรวงดิจิทัลฯ เช่น สํานักงานรัฐบาลอิเล็กทรอนิกส์ (องค์การมหาชน) และสํานักงานสถิติแห่งชาติ เป็นต้น เข้ามามีส่วนร่วมในการจัดทําศูนย์ข้อมูลดังกล่าว ซึ่งต้องทํางาน ในลักษณะ 4.0 โดยจัดเก็บข้อมูลต่างๆ จากภาครัฐ มาใช้ประโยชน์ให้มากที่สุด เพื่อเป็นประโยชน์ต่อการพัฒนาประเทศ และให้หน่วยงานภาครัฐสามารถนําข้อมูลไปวิเคราะห์ประกอบการทํางานด้านต่างๆ อย่างมีประสิทธิภาพต่อไป
“นอกจากที่กล่าวมา เรื่องข้อกฎหมายต่างๆ ที่เกี่ยวข้องกับภารกิจของกระทรวงดิจิทัลฯ ซึ่งอยู่ระหว่างดําเนินการในขั้นตอนต่างๆ นับเป็นเรื่องที่ต้องสานต่อให้สามารถบังคับใช้ได้ในระยะเวลาอันใกล้ เพื่อให้การดําเนินงานตามโครงการต่างๆ ของภาครัฐเป็นไปอย่างราบรื่น ภายใต้ข้อกําหนดกฎหมายที่ชัดเจน โดยปัจจุบันมีกฎหมายหลายฉบับที่ยังอยู่ระหว่างการจัดทําร่าง ซึ่งกฎหมายทุกฉบับต้องเป็นที่ยอมรับของคนในสังคม และโดยยึดหลักสากลเป็นสําคัญ” ปลัดกระทรวงดิจิทัลฯ กล่าวในตอนท้าย
******************